ai4bharat/Pralekha huggingface dataset:
விவசாயத்துறை அமைச்சகம்
குறைந்தபட்ச ஆதரவு விலையில் நடைபெற்றுவரும் நெல் கொள்முதல்- சாதனை படைத்துள்ள அரசு முகமைகள்-இதேபோல் கோதுமையும் கொள்முதல் செய்யப்படும், எந்த விவசாயிக்கும் பிரச்சனை வராது: திரு ஹர்தீப் பூரி
வேளாண் சீர்திருத்த மசோதா குறித்து விஞ்ஞானிகள், பேராசிரியர்கள் மற்றும் வேளாண் துறை சார்ந்த வல்லுநர்களுடன் அமிர்தசரசில் இன்று காணொலிக் காட்சி வாயிலாக நடைபெற்ற கருத்தரங்கில் கலந்துகொண்டு பேசிய மத்திய விமான போக்குவரத்துத் துறை அமைச்சர் திரு ஹர்தீப் சிங் பூரி, புதிய வேளாண் சட்டங்கள் குறித்த பஞ்சாபில் உள்ள விவசாயிகளிடம் சிலர் தவறான கருத்துக்களைப் பரப்பி வருவதாகக் கூறினார். குறைந்தபட்ச ஆதரவு விலை தொடரும் என்று குறிப்பிட்ட அமைச்சர், இந்த நிலையிலேயே நெல் கொள்முதல் செய்யப்படுவதாகவும், நடப்பு பருவத்திற்கான கொள்முதலின் மூலம் அரசு முகமைகள் சாதனை படைத்துள்ளதாகவும் அவர் மேலும் தெரிவித்தார். இதேபோல் கோதுமையும் கொள்முதல் செய்யப்படும் என்று தெரிவித்த அவர், விவசாயிகள் எவ்வித பிரச்சனையையும் சந்திக்க மாட்டார்கள் என்று உறுதி அளித்தார்.
பஞ்சாப் மாநிலத்தில் கடந்த ஆண்டு கரீப் பருவத்தில் 7.4 லட்சம் மெட்ரிக் டன்னாக இருந்த கொள்முதல், 251 சதவிகிதமாக உயர்ந்து, அக்டோபர் 11, 2020 வரை 26.1 லட்சம் மெட்ரிக் டன்னாக பெருமளவு வளர்ச்சி அடைந்துள்ளது என்று அமைச்சர் மேலும் கூறினார்.
நாடு முழுவதும் கடந்த ஆண்டு 31.7 லட்சம் மெட்ரிக் டன்னாக இருந்த நெல்லுக்கான கொள்முதல், இவ்வாண்டு அக்டோபர் 11 வரை, 42.5 லட்சம் மெட்ரிக் டன்னாக அதிகரித்து, சென்ற ஆண்டைவிட 35 சதவிகிதம் உயர்ந்துள்ளது.
2020-21 ராபி பருவத்திற்கான கோதுமை கொள்முதல் செய்யும் நிலையங்கள் 21869ஆக உயர்ந்துள்ளது. இது கடந்த ஆண்டு14838 நிலையங்களாக இருந்ததை விட 50 சதவீதம் கூடுதலாகும்.
கடந்த 2019- 20ஆம் ஆண்டு கரீப் பருவத்தின் போது 30549ஆக இருந்த கொள்முதல் நிலையங்கள் 30 சதவிகிதம் உயர்ந்து நடப்பாண்டு 39130ஆக அதிகரித்துள்ளது.
2016-17ஆம் ஆண்டு 48550ஆக இருந்த ராபி மற்றும் கரீப் பருவத்திற்கான கொள்முதல் நிலையங்கள், நான்கு ஆண்டுகளில் 33 சதவீதம் உயர்ந்து, 2019-20ஆம் ஆண்டு 64515 ஆக அதிகரித்தது.
2017-18ஆம் ஆண்டிலிருந்து 2019-2020ஆம் ஆண்டு வரை நெல்லுக்கான குறைந்தபட்ச ஆதரவு விலையினால் பயனடைந்துள்ள விவசாயிகளின் எண்ணிக்கை 72 சதவீதமாக அதிகரித்துள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1663973
சாலைப் போக்குவரத்து மற்றும் நெடுஞ்சாலைத்துறை அமைச்சகம்
நாட்டில் மின்சார வாகனங்களின் பயன்பாட்டை அதிகரிப்பதற்கான சூழலியலை உருவாக்க அரசு முயற்சித்துக் கொண்டிருக்கிறது: திரு நிதின் கட்கரி
நமது நாட்டின் வாகன உற்பத்தித் தொழிலை உலகத்துடன் தொய்வின்றி இணைப்பதற்கான சர்வதேசப் போட்டித்திறனை உருவாக்கும் லட்சியத்துடன் அரசு செயல்பட்டு வருவதாக மத்திய சாலை போக்குவரத்து மற்றும் நெடுஞ்சாலைகள் மற்றும் சிறு, குறு மற்றும் நடுத்தர தொழில் நிறுவனங்கள் அமைச்சர் திரு நிதின் கட்கரி கூறியுள்ளார்.
'வாகன சேவைகள் 2020- மின்சார போக்குவரத்து மாநாடு 2020- புதிய நடைமுறையில் வாய்ப்புகளை பெறுதல்' என்னும் காணொலி மாநாட்டில் பேசிய அவர், நாட்டில் மின்சார வாகனங்களின் பயன்பாட்டை அதிகரிப்பதற்கான சூழலியலை உருவாக்க அரசு முயற்சித்துக் கொண்டிருக்கிறது என்று கூறினார்.
மாசை குறைப்பதற்கான விரிவான தேசிய லட்சியத்தை அடைவதற்காக இணைந்து பணிபுரியுமாறு வாகன உற்பத்தி தொழில்களை அமைச்சர் வலியுறுத்தினர்.
சரக்கு மற்றும் சேவை வரியை 5 சதவீதமாக குறைத்தது, பேட்டரி விலையை வாகனத்தின் விலையிலிருந்து பிரித்தது உள்ளிட்ட மின் வாகனங்களை ஊக்குவிப்பதற்கான அரசின் பல்வேறு நடவடிக்கைகளை அவர் பட்டியலிட்டார்.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1675114
-----
(Visitor Counter : 145
சுகாதாரம் மற்றும் குடும்ப நலத்துறை அமைச்சகம்
மருந்து பதிவேடு பற்றிய ஆலோசனை அறிக்கை குறித்து கருத்துக்கள் கேட்கிறது தேசிய சுகாதார ஆணையம்
மருந்து பதிவேடு குறித்த ஆலோசனை அறிக்கையை தேசிய சுகாதார ஆணையம் வெளியிட்டுள்ளது. ஆயுஷ்மான் பாரத் டிஜிட்டல் திட்டம் தொலைநோக்கின் கீழ், மருந்து பதிவேடு என்பது இந்தியாவில் அனுமதிக்கப்பட்ட, இந்திய சந்தையில் கிடைக்கும் மருந்துகளின் களஞ்சியமாக இருக்க வேண்டும்.
மருந்து பதிவேடு குறித்து ஆலோசனை அறிக்கை தேசிய டிஜிட்டல் சுகாதார சூழல் அமைப்புக்குள் மட்டும் கவனம் செலுத்துகிறது மற்றும் மருந்து பதிவேட்டின் செயல்பாடுகள், பதிவேடு உருவாக்க நடைமுறை மற்றும் பல தரப்பினருக்கு அதன் பயன்கள் குறித்த தேசிய சுகாதார ஆணையத்தின் தொலை நோக்கை வழங்குகிறது. ஒவ்வொரு பிரிவிலும் குறிப்பிட்ட வெளிப்படையான கேள்விகள் உள்ளன. இதற்கு அனைத்து தரப்பினரிடம் இருந்து கருத்துக்கள் கேட்கப்படுகிறது. மருந்து பதிவேடு அனைவருடனும் கலந்தாலோசித்து உருவாக்கப்படுகிறது என்பதை உறுதி செய்வதற்காக பொது மக்களின் கருத்துக்கள் கேட்கப்படுகின்றன.
ஆலோசனை அறிக்கைகள் குறித்து கருத்து தெரிவித்த தேசிய சுகாதார ஆணையத்தின் தலைமை நிர்வாக அதிகாரி டாக்டர் ஆர்.எஸ்.சர்மா, ‘‘மருந்து பதிவேடு மூலமாக, நாட்டில் உள்ள மருந்து சந்தையில் அனுமதிக்கப்பட்ட மருந்துகளின் நிலையான, விரிவான, மற்றும் சரிபார்க்கப்பட்ட தகவல்களை வழங்குவதை ஆயுஷ்மான் பாரத் டிஜிட்டல் திட்டம் நோக்கமாக கொண்டுள்ளது. அதனால், அனைத்து தரப்பினரும் பகிரப்பட்ட ஆலோசனை அறிக்கைகளை படித்து தங்களின் மதிப்பு மிக்க கருத்துக்களை தெரிவிக்க வேண்டும் என கேட்டுக் கொள்கிறேன்’’ என கூறியுள்ளார்.
ஆலோசனை அறிக்கை குறித்து விவரிக்க மருந்து பதிவேடு குறித்த இணைய கருத்தை தேசிய சுகாதார ஆணையம் 2022 ஏப்ரல் 19ம் தேதி நடத்துகிறது. இதற்கான இணைப்புகள் ஆயுஷ்மான் பாரத் டிஜிட்டல் திட்ட இணையளம் https://abdm.gov.in/ சமூக ஊடக சேனல்களில் https://twitter.com/AyushmanNHA, https://www.facebook.com/AyushmanBharatGoI, https://www.linkedin.com/company/ayushmanbharatgoi/ பகிரப்படும்.
ஆலோசனை அறிக்கையின் முழு விவரம் ஆயுஷ்மான் பாரத் டிஜிட்டல் திட்டத்தின் இணையத்தில் https://abdm.gov.in/home/Publications உள்ளது. இதே இணைப்பில் கருத்துக்களை பதிவேற்றம் செய்யலாம் அல்லது abdm@nha.gov.in என்ற இ-மெயில் முகவரியில் 2022 மே 1ம் தேதிக்குள் அனுப்பலாம்.
மேலும் விவரங்களுக்கு இந்த ஆங்கில செய்தி குறிப்பை காணவும்:
https://pib.gov.in/PressReleasePage.aspx?PRID=1811849
எரிசக்தி அமைச்சகம்
நாட்டின் முதல் ஒருங்கிணைப்பு எரிசக்தி திட்டத்திற்கான ஒப்பந்தம் கையெழுத்து
மத்திய எரிசக்தி அமைச்சகம் மற்றும் கோவா மாநிலத்தின் புதிய மற்றும் புதுப்பிக்கத்தக்க எரிசக்தித் துறையின் கீழ் இயங்கும் பொதுத்துறை நிறுவனங்களின் கூட்டு முயற்சியில் இயங்கும் எரிசக்தி ஆற்றல் சேவை நிறுவனமும், கோவா அரசும் நாட்டின் முதல் ஒருங்கிணைப்பு திட்டத்தை அம்மாநிலத்தில் தொடங்குவதற்கான புரிந்துணர்வு ஒப்பந்தத்தில் கையெழுத்திட்டுள்ளன. மத்திய எரிசக்தி மற்றும் புதுப்பிக்கத்தக்க எரிசக்தித் துறை இணை அமைச்சர்  திரு ஆர் கே சிங், கோவா மாநிலத்தின் எரிசக்தி அமைச்சர் மற்றும் மத்திய எரிசக்தித் துறை செயலாளர் ஆகியோர் முன்னிலையில் இந்த ஒப்பந்தம் கையெழுத்தானது.
நிகழ்ச்சியில் பேசிய அமைச்சர் திரு ஆர் கே சிங், புதிய பசுமைப் புரட்சியின் தொடக்கமாக இந்த புரிந்துணர்வு ஒப்பந்தம் அமைந்துள்ளது என்று கூறினார். எரிசக்தித் துறை, குறிப்பாக மின்சக்தித் துறை, எதிர்பாராத மாற்றங்களை நோக்கிச் சென்று கொண்டிருப்பதாக அவர் தெரிவித்தார். ஊரக பொருளாதாரத்தை ஊக்குவிக்க புதுப்பிக்கத்தக்க எரிசக்தியை ஒருங்கிணைக்கும் முயற்சியின் மூலம் நுகர்வோர் அதிக அளவில் பயனடைவார்கள் என்று அவர் குறிப்பிட்டார்.
இந்த புரிந்துணர்வு ஒப்பந்தத்தின் மூலம் 100 மெகாவாட் திறன் கொண்ட சூரிய எரிசக்தி திட்டங்கள் செயல்படுத்தப்படும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும் : https://pib.gov.in/PressReleasePage.aspx?PRID=1673497
----
(Visitor Counter : 174
கப்பல் போக்குவரத்து அமைச்சகம்
வ உ சிதம்பரனார் துறைமுகம் பன்னோக்கு போக்குவரத்து பூங்கா திட்டத்தை அமல்படுத்த திட்டம்
தென் தமிழ்நாட்டின் பொருளாதாரத்தை ஊக்குவிக்கும் வல்லமை படைத்த வ உ சிதம்பரனார் துறைமுகம் தனக்குள்ள வசதி வாய்ப்புகளான ரயில் - சாலை இணைப்பு, முக்கிய கடல் வழி அருகாமை, அனைத்து பருவநிலைகளிலும் செயல்படக் கூடிய தன்மை, கிழக்கு மற்றும் மேற்கு கடலோரப் பகுதிகளுக்கு இணைப்பாக விளங்கக் கூடிய புவியியல் ரீதியிலான அமைப்பு ஆகியவற்றின் காரணமாக பன்னோக்கு போக்குவரத்து பூங்கா திட்டத்தை அமைக்க திட்டமிட்டுள்ளது. தென்தமிழகத்தில் மிகப்பெரும் உற்பத்தி மையங்களாக திகழும் கோயம்புத்தூர், திருப்பூர், சேலம், ஈரோடு, பொள்ளாச்சி, கரூர், ராஜபாளையம், மதுரை போன்ற பகுதிகளுக்கு அருகாமையில் இருக்கும் துறைமுகமான வ உ சிதம்பரனார் துறைமுகம் இந்த முயற்சிக்கு பொருத்தமான துறைமுகமாக அமைந்துள்ளது.
சரக்குகளை தடையின்றி பன்னோக்கு போக்குவரத்து கட்டமைப்பின் வாயிலாகவும், குளிர்பதன வசதியுடன் கூடிய சேமிப்புக் கிடங்கு, இயந்திர வசதியுடன் சரக்குகளை கையாளும் திறன் கொண்ட கிடங்குகளைக் கொண்டதும் கண்டெய்னர்களை இடமாற்றம் செய்யக் கூடிய முனையங்களைக் கொண்டதாகவும் பெருமளவிலான சரக்குகளை கையாளும் திறன் கொண்டதுமான கிடங்குகள் ஆகியவற்றை ஒருங்கே கொண்டதாக இந்த பன்னோக்கு போக்குவரத்து பூங்கா அமையும்.
95 ஆயிரம் டன்னுக்கு மேல் பெருமளவிலான கொள்ளளவு கொண்டதும் 300 மீட்டர் நீளம் கொண்டதுமான சரக்குக் கப்பல்களை கையாளக் கூடிய 14.2 மீட்டர் நீளமுள்ள கப்பல் நிறுத்துமிடத்தைக் கொண்டதுமான இந்த துறைமுகத்தில் 17 கண்டெய்னர்களைக் கையாளும் மையங்கள் போன்றவை உள்ளன. இந்தத் துறைமுகத்திலிருந்து நாள்தோறும் கொழும்பு மற்றும் வாரந்தோறும் கிழக்கத்திய நாடுகளுக்கும் சரக்குக் கப்பல்கள் போக்குவரத்தை மேற்கொள்கின்றன.
------
(Visitor Counter : 141
பாதுகாப்பு அமைச்சகம்
பாதுகாப்பு துறை அமைச்சர் திரு ராஜ்நாத் சிங் மாஸ்கோவில் நடைபெறும் இரண்டாம் உலகப் போரின் 75வது வெற்றி நாள் அணிவகுப்பில் கலந்து கொள்ள உள்ளார்.
இரண்டாம் உலகப்போர் வெற்றியின் 75வது ஆண்டு நிறைவைக் கொண்டாடும் விதமாக ஜூன் 24, 2020ஆம் தேதி நடைபெறவிருக்கும் வெற்றி அணிவகுப்பில் கலந்துகொள்ள பாதுகாப்புத்துறை அமைச்சர் திரு ராஜ்நாத் சிங் மாஸ்கோவிற்கு செல்லவிருக்கிறார். ரஷ்யா மற்றும் பல நேசக்கரங்கள் செய்த வீரச் செயல்களையும், அவர்களது தியாகங்களையும் கௌரவிக்கும் வகையில் அணிவகுப்பு ஏற்பாடு செய்யப்பட்டுள்ளது. ரஷ்யக் கூட்டமைப்பின் பாதுகாப்பு அமைச்சர் திரு செர்ஜி ஷோயுக், இந்தியப் பாதுகாப்பு அமைச்சரை வெற்றி அணிவகுப்புக்கு அழைத்துள்ளார். இது முதலில் மே 9, 2020 அன்று திட்டமிடப்பட்டிருந்தது, ஆனால் கொவிட்-19 தொற்றுநோய் காரணமாக ஒத்தி வைக்கப்பட்டது.
தனித்தனியாக, ஒரு முத்தரப்பு சேவை 75-உறுப்பினர் கொண்ட இந்திய இராணுவக் குழு ரஷ்ய இராணுவக்குழு மற்றும் அழைக்கப்பட்ட பிற குழுக்களுடன் வெற்றி அணிவகுப்பில் பங்கேற்க ஏற்கனவே மாஸ்கோ சென்றடைந்துள்ளது. வெற்றி நாள் அணிவகுப்பில் பங்கேற்கும் இந்த இராணுவக்குழு, மகத்தான சீக்கிய லைட் காலாட் படைப்பிரிவின் முக்கிய தரவரிசை அதிகாரி தலைமையிலானது. இரண்டாம் உலகப்போரில் இந்த படைக்குழு வீரத்துடன் போராடியதுடன், நான்கு போர் கௌரவ விருதுகள் மற்றும் இரண்டு மிலிட்டரி கிராஸ் ஆகியவற்றைப் பெற்ற பெருமைக்குரிய மதிப்பைக் கொண்டுள்ளது.
வெற்றி நாள் அணிவகுப்பில் இந்தியப் பங்கேற்பு, இரண்டாம் உலகப்போரில் ரஷ்யா மற்றும் பிற நாடுகள் மட்டுமல்லாது, இந்திய வீரர்களும் பங்கேற்று செய்த மகத்தான தியாகங்களுக்கு அஞ்சலி செலுத்தும் அடையாளமாக இருக்கும். வெற்றி தினத்தின் 75வது ஆண்டு விழாவை முன்னிட்டு அனுப்பிய சிறப்புச் செய்திகளில் பிரதமர் திரு.நரேந்திர மோடி ரஷ்யக் கூட்டமைப்பின் தலைவர் திரு.விளாடிமிர் புடினை வாழ்த்தியதையும், பாதுகாப்பு அமைச்சர் தனது பங்கிற்கு வாழ்த்தியதையும் நினைவு கூறலாம். பாதுகாப்பு அமைச்சரின் வருகை இந்தியாவிற்கும் ரஷ்யாவிற்கும் இடையிலான நீண்டகால சிறப்பான ஒருங்கிணைந்த கூட்டணியைப் பலப்படுத்தும்.
குறு சிறு மற்றும் நடுத்தர தொழில் துறை அமைச்சகம்
மூங்கிலின் மூலம் குறைந்த செலவில் நிறைந்த பலனைப் பெற திரு நிதின் கட்கரி அழைப்பு
நாட்டின் மூங்கில் வளங்களை இன்னும் அதிக அளவில் பயன்படுத்துமாறு மத்திய சாலை போக்குவரத்து மற்றும் நெடுஞ்சாலைகள் மற்றும் சிறு, குறு மற்றும் நடுத்தர தொழில்கள் அமைச்சர் திரு நிதின் கட்கரி இன்று வலியுறுத்தினார்.
இணையக் கருத்தரங்கு ஒன்றில் மெய்நிகர் மூங்கில் கண்காட்சியைத் தொடங்கி வைத்து பேசிய அவர், போக்குவரத்து செலவுகளைக் குறைத்து, அதிக அளவில் மூங்கில் வளங்களைப் பயன்படுத்த வேண்டும் என்று கூறினார்.
கட்டிடங்கள் மற்றும் உட்புற வேலைப்பாடுகள், கைவினைப் பொருட்கள், ஊதுவத்தித் தயாரிப்பு, துணிகள், உயிரி-எரிபொருள் போன்ற பல்வேறு துறைகளில் மூங்கில் பயன்படுத்தப்படுகிறது என்று திரு கட்கரி கூறினார்.
நாட்டின் வடகிழக்குப் பகுதிகளில் மூங்கில்கள் அதிக அளவில் விளைவிக்கப்படுவதால், விரிவான மூங்கில் கொள்கை ஒன்றை வடிவமைக்குமாறு வடகிழக்குப் பகுதி மேம்பாட்டுத் துறையை அவர் கேட்டுக்கொண்டார்.
மூங்கில்களை வெட்டுவதற்கு முன் அனுமதி பெற வேண்டும் என்னும் விதியை நீக்குமாறு தான் பிரதமரிடம் கேட்டுக் கொண்ட பிறகு, இதுதொடர்பான உத்தரவை வனத்துறை அதிகாரிகளுக்கு பிரதமர் பிறப்பித்ததை அமைச்சர் நினைவு கூர்ந்தார்.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:https://pib.gov.in/PressReleasePage.aspx?PRID=1670354
----
(Visitor Counter : 119
நிதி அமைச்சகம்
அடுத்த 10 ஆண்டுகளுக்கான தொலைநோக்கு திட்டத்தை மத்திய அரசு வெளியிட்டுள்ளது
அடுத்த 10 ஆண்டுகளுக்கான தொலைநோக்கு திட்டத்தை மத்திய அரசு வெளியிட்டுள்ளது. இந்த திட்டத்தின்மூலம் வறுமை, ஊட்டச்சத்துக்குறைவு, குப்பைக் கழிவுகள், எழுத்தறிவின்மை போன்ற குறைகள் எல்லாம் கடந்த கால விஷயமாகி விடும் என்று மத்திய நிதியமைச்சர் திரு பியூஷ் கோயல் பட்ஜெட் உரையில் தெரிவித்தார். மேலும், நவீன தொழில்நுட்பத்துடன் அதிக வளர்ச்சி, சமத்துவம் மற்றும் வெளிப்படைத்தன்மையுள்ள சமூகமாக இந்தியா உருவாகும் என்றும் அவர் கூறினார்.
அடுத்த ஐந்தாண்டுகளில் இந்தியாவின் பொருளாதாரம் 5 டிரில்லியன் டாலர் மதிப்புக்கு இருக்கும் என்றும், அதன் பிறகு 10 டிரில்லியன் டாலர் மதிப்புக்கு உயரும் என்றும் அமைச்சர் தெரிவித்தார்.
உள்நாட்டு விமானப் போக்குவரத்து அமைச்சகம்
குஷிநகர் சர்வதேச விமான நிலையத்தை நாளை மறுநாள் பிரதமர் திரு நரேந்திர மோடி தொடங்கி வைக்கிறார்
உத்தரப்பிரதேசத்தில் குஷிநகர் சர்வதேச விமான நிலையத்தை 2021 அக்டோபர் 20-ம் தேதி பிரதமர் திரு நரேந்திர மோடி தொடங்கிவைக்கிறார். இந்த வாரம் முதல் செயல்படவிருக்கும் சர்வதேச விமான நிலையம் முந்தைய காலத்தின் நெரிசலான போக்குவரத்தை எளிதாக்கும் மற்றும் இந்தியாவில் சர்வதேச புத்தமத யாத்ரீகர்களின் விமானப்பயணத் தேவைகளைப் பூர்த்தி செய்யும். முதல் விமானம் இலங்கையிலிருந்து 125 தலைவர்கள் மற்றும் புத்தபிட்சுகளுடன் குஷிநகர் விமானநிலையத்தில் தரையிறங்கும். இது உலகம் முழுவதும் உள்ள புத்தமதத்தினர், புத்தரின் மகாபரிநிர்வாண ஸ்தலத்தை பார்வையிடும் வசதியை அளிக்கும்.
குஷிநகர் விமான நிலையத் தொடக்கம், இப்பகுதியில் உள்ள பல புத்தமத இடங்களுக்கான தடையற்ற இணைப்பை உலகம் முழுவதும் உள்ள யாத்ரீகர்களுக்கு வழங்கும். தெற்காசிய நாடுகளுடனான நேரடி விமான இணைப்பு இலங்கை, ஜப்பான், தைவான், தென்கொரியா, சீனா, தாய்லாந்து. வியட்நாம் மற்றும் சிங்கப்பூர் ஆகிய பகுதிகளில் உள்ள சுற்றுலாப் பயணிகளுக்கு குஷிநகர் வருவது எளிதாகும் என்பதோடு, இப்பகுதியின் வளமான பாரம்பரியத்தை அறிமுகம் செய்து வைக்கும். இந்த விமானத் தொடக்கம் மூலம் சுற்றுலா 20% அதிகரிக்கும் என எதிர்பார்க்கப்படுகிறது.
மேலும் இது இந்தியாவை புத்த சமய மையமாக உருவாக்கவும், புத்தமதக் கொள்கைகளை உலகம் முழுவதும் பரப்பவும் வழிவகுக்கும்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1764675
------
(Visitor Counter : 146
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 112.34 கோடியைக் கடந்தது
நாட்டில் கடந்த 24 மணி நேரத்தில் 30,20,119 தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்தக் கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 112.34 கோடியைக்  கடந்தது. 1,15,01,243 அமர்வுகள் மூலம் இந்தச் சாதனைப் படைக்கப்பட்டுள்ளது.
கடந்த 24 மணி நேரத்தில் 11,926 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,38,49,785 ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 98.26 சதவீதமாக உள்ளது.
மத்திய, மாநில அரசுகளின் கூட்டு முயற்சிகளால், தினசரி கொவிட் பாதிப்பு தொடர்ந்து 141 நாட்களாக 50,000-க்கும் கீழ் உள்ளது. கடந்த 24 மணி நேரத்தில் 10,229 பேருக்குப் புதிதாகத் தொற்று ஏற்பட்டுள்ளது.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 1,34,096 ஆக உள்ளது; கடந்த 523 நாட்களில் இது குறைந்த அளவு. நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.39 சதவீதமாக உள்ளது; 2020 மார்ச் மாதத்திற்குப்பின் இது குறைந்த அளவு.
கடந்த 24 மணி நேரத்தில் 9,15,198 கொவிட் பரிசோதனைகள் செய்யப்பட்டன. இதுவரை சுமார் 62.46 கோடி கொவிட் பரிசோதனைகள்  செய்யப்பட்டுள்ளன.
வாராந்திரத் தொற்று உறுதி கடந்த 52 நாட்களில் 2 சதவீதத்திற்கும் குறைவாக நீடித்து, தற்போது 0.99 சதவீதமாக உள்ளது. தினசரித் தொற்று விகிதம் 1.12 சதவீதமாக பதிவாகியுள்ளது. இந்த எண்ணிக்கை தொடர்ந்து 77 நாட்களாக 3 சதவீதத்திற்குக் கீழே 42 நாட்களாக 2 சதவீதத்திற்குக் குறைவாகவும் உள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1771800
(Visitor Counter : 134
உள்துறை அமைச்சகம்
வெளி மாநிலங்களில் சிக்கியுள்ள தொழிலாளர்களை ரயிலில் அனுப்புவதற்கான நிலையான செயல் நடைமுறை
முடக்கால நடவடிக்கைகள் மீதான ஒருங்கிணைந்த வழிகாட்டுதல்கள் தொடர்ந்து மாற்றியமைக்கப்படுகின்றன. 17.05.2020ம் தேதி வெளியிடப்பட்ட வழிகாட்டு நெறிகளை அடுத்து, வெளிமாநிலங்களில் சிக்கியுள்ள தொழிலாளர்களை ரயிலில் அனுப்புவதற்கான நிலையான செயல் நடைமுறையை மத்திய உள்துறை அமைச்சகம் மாற்றியமைத்துள்ளது.
இந்த நிலையான செயல் நடைமுறை, வெளிமாநிலங்களில் சிக்கியுள்ள தொழிலாளர்களை ரயில் மூலம் அனுப்ப கீழ்கண்டபடி அனுமதிக்கிறது:
- ஷ்ரமிக் சிறப்பு ரயில்களை இயக்குவதை மத்திய உள்துறை அமைச்சகத்துடன் ஆலோசித்து ரயில்வேத்துறை அமைச்சகம் அனுமதிக்க வேண்டும்.
- வெளிமாநில தொழிலாளர்களை அனுப்புவதிலும், வரவேற்பதிலும் தேவையான ஏற்பாடுகளை செய்ய திட்ட அதிகாரிகளை அனைத்து மாநிலங்களும், யூனியன் பிரதேசங்களும் நியமிக்க வேண்டும்.
- மாநிலங்கள் / யூனியன் பிரதேசங்களின் தேவைகள் அடிப்படையில், புறப்பாடு மற்றும் நிறுத்தம் உள்ளிட்ட ரயில் பயணத் திட்டங்கள், ரயில்வேத்துறை அமைச்சகத்தால் இறுதி செய்யப்படும். இந்த விவரங்களை, வெளி மாநிலத் தொழிலாளர்களை அனுப்புவதற்கும், வரவேற்பதற்குமான ஏற்பாடுகளை மாநில அரசுகளும், யூனியன் பிரதேசங்களும் செய்வதற்கு வசதியாக ரெயில்வே அமைச்சகம் அவர்களுக்கு தெரிவிக்கும்.
- ரயில் பயணத் திட்டத்தை வெளியிடுதல், பயணிகளுக்கான நடைமுறைகள், ரயில்களில் வழங்கப்படும் சேவைகள், மாநிலங்கள் மற்றும் யூனியன் பிரதேசங்களுடன் ரயில் டிக்கெட் பதிவிற்கான ஏற்பாடு ஆகியவற்றை ரயில்வேத்துறை அமைச்சகம் செய்யும்.
- அனைத்து பயணிகளையும் கட்டாயம் பரிசோதித்து, தொற்று அறிகுறி இல்லாத பயணிகள் ரயில்களில் ஏறுவதை, வெளிமாநில தொழிலாளர்களை அனுப்பும் மாநிலங்கள் மற்றும் யூனியன் பிரதேசங்கள் உறுதி செய்யும்.
- ரயிலில் ஏறும்போதும், பயணத்தின்போதும், அனைத்துப் பயணிகளும் சமூக இடைவெளியைப் பின்பற்ற வேண்டும்.
- போய் சேரும் இடத்தை அடைந்தபின், அந்தந்த மாநிலங்கள் / யூனியன் பிரதேசங்களின் வகுத்துள்ள சுகாதார நடைமுறைகளை பயணிகள் பின்பற்ற வேண்டும்.
மத்திய உள்துறை அமைச்சகம் மாநில அரசுகளுக்கும், யூனியன் பிரதேசங்களுக்கும் எழுதியுள்ள கடிதம்: http://pibphoto.nic.in/documents/Others/2020519mha%20order221.pdf
(
மின்னணு மற்றும் தகவல் தொழில்நுட்பம்
இணைய நிர்வாகத் திட்டங்களை வரையறுக்கும் இந்திய இணைய நிர்வாக அமைப்பின் முயற்சிகளுக்கு பிரதமர் மோடி பாராட்டு
இணைய நிர்வாகத் திட்டங்களை வரையறுக்கும் இந்திய இணைய நிர்வாக அமைப்பின் முயற்சிகளுக்கு பிரதமர் நரேந்திர மோடி பாராட்டு தெரிவித்துள்ளார்.
இணைய நிர்வாகம் குறித்த இந்திய இணையதள நிர்வாக அமைப்பின் 3 நாள் ஆன்லைன் நிகழ்ச்சியை மின்னனுவியல் & தகவல் தொழில்நுட்பத் துறையுடன் இந்திய தேசிய இன்டர்நெட் எக்சேஞ் இணைந்து நடத்தியது. இந்நிகழ்ச்சிக்கு பிரதமர் திரு நரேந்திர மோடி விடுத்துள்ள வாழ்த்து செய்தியில், ‘‘இணைய நிர்வாகத் திட்டங்களை வரையறுக்கும் இந்திய இணைய நிர்வாக அமைப்பின் முயற்சிகளுக்கு வாழ்த்துக்கள்’’ என குறிப்பிட்டுள்ளார்.
இதன் இறுதிநாள் நிகழ்ச்சியில், மின்னனுவியல் மற்றும் தகவல் தொழில்நுட்பத் துறை இணையமைச்சர் ராஜீவ் சந்திரசேகர் கூறியதாவது:
டிஜிட்டல் இந்தியா திட்டத்தின் கீழ், இணையதளத்தை வெளிப்படையாகவும், பாதுகாப்பாகவும் உருவாக்க வேண்டும். அதிகளவிலான மக்கள் இணையதளத்துடன் இணைந்திருக்கும் நாடுகளில் ஒன்றாக இந்தியா உருவாகி வருகிறது. இங்கு 800 மில்லியன் பேர் இணையதள இணைப்பில் உள்ளனர். உலகின் மிகப் பெரிய ஊரக பிராட்பேண்ட் திட்டம் இங்கே உள்ளது. விரைவில் 1 பில்லியனுக்கும் மேற்பட்ட இந்தியர்கள் இணையதளத்துடன் இணையவுள்ளனர்.
இவ்வாறு அவர் பேசினார்.
இந்தியர்களின் வாழ்வில் மாற்றத்தை ஏற்படுத்தவும், பொருளாதார வாய்ப்புகள், டிஜிட்டல் தொழில் முனைவுகளை விரிவுபடுத்தவும் டிஜிட்டல் இந்தியா திட்டத்தை பிரதமர் நரேந்திர மோடி கடந்த 2015ம் ஆண்டு கொண்டு வந்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1775597
சுகாதாரம் மற்றும் குடும்ப நலத்துறை அமைச்சகம்
மாநிலங்கள், யூனியன் பிரதேசங்களுக்கு 55.01 கோடி கொவிட் தடுப்பூசிகள் விநியோகம்
நாடு தழுவிய தடுப்பூசித் திட்டத்தின் ஒரு பகுதியாக இந்திய அரசு இதுவரை, 55.01 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது. மேலும் கூடுதலாக 59,16,920 தடுப்பூசிகள் வழங்கப்படவிருக்கின்றன.
இவற்றில், இன்று காலை 8 மணி வரையிலான தரவுகளின் அடிப்படையில், மொத்தம் 52,59,93,669 டோஸ் தடுப்பூசி  பயன்படுத்தப்பட்டுள்ளது.
சுமார் 2.82 கோடி  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகளின் கையிருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1745331
(
நிதி அமைச்சகம்
பரிமாற்ற விகித அறிவிக்கை எண்.18/2021- சுங்கம் 
1962 சுங்கச் சட்டத்தின் 14-வது பிரிவு அளித்துள்ள அதிகாரத்தின் படி , பிப்ரவரி 19, 2021 முதல் வெளிநாட்டு நாணயங்களுக்கு இணையாக இந்திய நாணயத்தின் மதிப்பு , பிற்சேர்க்கை பகுதி 1 மற்றும் பகுதி 2-ன் படி மத்திய மறைமுக வரிகள் மற்றும் சுங்க வாரியம் வெளியிட்டுள்ளது.
2021 பிப்ரவரி 4-ம் தேதியிட்ட அறிவிக்கை 14/2021 – சுங்கம்  –ல் குறிப்பிட்டது ஒதுக்கி வைக்கப்படுகிறது. இறக்குமதி மற்றும் ஏற்றுமதி தொடர்பான நோக்கத்திற்காக இது அறிவிக்கப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1699095
----
(Visitor Counter : 86
சுகாதாரம் மற்றும் குடும்ப நலத்துறை அமைச்சகம்
கட்டுக்கதைகளும் உண்மைகளும்
காசநோய் எதிர்ப்பு மருந்துகளின் பற்றாக்குறை இருப்பதாகக் கூறப்படும் ஊடகச் செய்திகள் தவறானவை
மத்திய சேமிப்புக் கிடங்குகள் முதல் புறநகர் சுகாதார நிறுவனங்கள் வரை பல்வேறு மட்டத்தில் இருப்பு நிலைகளை மதிப்பிடுவதற்கு மத்திய அரசு நடவடிக்கை
இந்தியாவில் காசநோய் எதிர்ப்பு மருந்துகளுக்கு பற்றாக்குறை இருப்பதாகவும், தேசிய காசநோய் ஒழிப்பு திட்டத்தின்  கீழ் அத்தகைய மருந்துகளின் செயல்திறன் குறித்து கேள்வி எழுப்புவதாகவும் சில ஊடகங்கள் செய்தி வெளியிட்டுள்ளன. இத்தகைய அறிக்கைகள் தெளிவற்றவை மற்றும் தவறான தகவல்கள் ஆகும்.
மருந்து உணர்திறன் காசநோய் சிகிச்சையில் 4 எஃப்.டி.சி  என கிடைக்கக்கூடிய நான்கு மருந்துகள், 3 எஃப்.டி.சி  என மூன்று மருந்துகள் கொடுக்கப்படுகின்றன. இந்த மருந்துகள் அனைத்தும் ஆறு மாதங்கள் மற்றும் அதற்கு மேற்பட்ட காலத்துக்கு போதுமான கையிருப்பில் உள்ளன.
பல மருந்து காசநோய்க்கான எதிர்ப்பு சிகிச்சை முறை பொதுவாக நான்கு மாதங்கள் 7 மருந்துகளைக் கொண்டுள்ளது  மற்றும் ஐந்து மாதங்கள் 4 மருந்துகள் ஆகியவற்றைக் கொண்டுள்ளது . மருந்து எதிர்ப்பு காசநோய் உள்ளவர்களில் சுமார் 30% பேருக்கு, சைக்ளோசரின் மற்றும் லைன்சோலிட் தேவைப்படுகிறது.
காசநோய் எதிர்ப்பு மருந்துகள் மற்றும் பிற பொருட்களை கொள்முதல் செய்தல், சேமித்தல், இருப்பு வைத்தல் மற்றும் சரியான நேரத்தில் விநியோகித்தல் ஆகியவை என்.டி.இ.பி.யின் கீழ் மேற்கொள்ளப்பட்டு வருகின்றன. அரிதான சூழ்நிலைகளில், தனிப்பட்ட நோயாளி பராமரிப்பு பாதிக்கப்படாத வகையில் தேசிய சுகாதார இயக்கத்தின்  கீழ் வரவு செலவுத் திட்டத்தைப் பயன்படுத்தி ஒரு குறிப்பிட்ட காலத்திற்கு உள்நாட்டில் சில மருந்துகளை கொள்முதல் செய்யுமாறு மாநிலங்கள் கேட்டுக் கொள்ளப்பட்டன. மகாராஷ்டிரா ஏற்கனவே சைக்ளோசெரின் மாத்திரைகளை வாங்கியுள்ளது. ஒரு சில மாநிலங்கள் மாவட்டங்களுக்கு கொள்முதல் செய்துள்ளன; அதன்படி, தேவைப்படும் இடங்களில் மாவட்டங்கள் கொள்முதல் செய்துள்ளன.
இத்துறையில் காசநோய் எதிர்ப்பு மருந்துகளுக்கு தட்டுப்பாடு இல்லை. நி-க்ஷய் அவுஷதியின் படி இன்று  நிலவரப்படி தேசிய அளவில் இந்த மருந்துகள் போதுமான அளவுக்கு கையிருப்பில் உள்ளன.
எனவே, ஊடகச் செய்திகளில் குறிப்பிடப்பட்டுள்ள தகவல்கள் தெளிவற்றவை மற்றும் தவறான தகவல்கள் ஆகும். நாட்டில் கிடைக்கக்கூடிய காசநோய் எதிர்ப்பு மருந்துகளின் கையிருப்பின் சரியான நிலையை இந்தச் செய்திகள் பிரதிபலிக்கவில்லை.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1960787
-------------
AP/ANU/PKV/GK
(Visitor Counter : 40
புவி அறிவியல் அமைச்சகம்
அடுத்த ஆறு மணி நேரத்தில் ஃபோனி புயல் மிக தீவிரம் அடையும்
வங்காள விரிகுடாவின் தென் கிழக்கு மற்றும் அதன் சுற்றுபுறங்களில் மையம் கொண்டு இருந்த ஃபோனி புயல் கடந்த ஆறு மணி நேரத்தில், மணிக்கு 04 கிலோமீட்டர் வேகத்துடன் நகர்ந்து இலங்கையின் திரிகோணமலையிலிருந்து 620 கிலோமீட்டர் தூரத்திலும், சென்னைக்குத் தென் கிழக்கே 870 கிலோ மீட்டர் தூரத்திலும் ஆந்திரப்பிரதேசத்தின் மசூலிப்பட்டினத்திற்குத் தெற்கு தென்கிழக்கே 1,040 கிலோ மீட்டர் தூரத்திலும் மையம் கொண்டுள்ளது. இது அடுத்த ஆறு மணி நேரத்தில், தீவிர புயலாக மாறி பிறகு அடுத்த 24 மணி நேரத்தில் மிகத் தீவிர புயலாக மாறும் என்று எதிர் பார்க்கப்படுகிறது.
மழையைப் பொறுத்தவரை, தமிழகம் மற்றும் ஆந்திரப் பிரதேசத்தின் கடலோர பகுதிகளில் ஏப்ரல் 29 மற்றும் 30 ஆம் தேதிகளில் லேசான அல்லது மிதமான மழை பெய்யக்கூடும்.
வங்காள விரிகுடா மற்றும் அதன் சுற்றுப்புறப்பகுதிகளில் தற்போது மணிக்கு 80 முதல் 90 கிலோமீட்டர் வேகத்திற்கு பலத்த காற்று வீசி வருகிறது. 30 ஆம் தேதி காலையில் இது மேலும் 120 முதல் 130 கிலோமீட்டர் வேகத்திற்கு மெல்ல அதிகரித்து வங்காள விரிகுடாவின் தென்மேற்குப் பகுதியில் 145 கிலோமீட்டர் வேகத்தில் வீசக்கூடும். மே 1 ஆம் தேதி மாலை முதல் தென்மேற்குப் பகுதியில் 185 கிலோமீட்டர் வேகத்திலும், அருகில் உள்ள வங்காள விரிகுடாவின் மேற்கு மத்தியப் பகுதியான வடதமிழகம், புதுச்சேரி மற்றும் கிழக்கு ஆந்திரப்பிரதேசத்தின் கடலோரப் பகுதிகளில் 185 கிலோமீட்டர் வேகத்திற்கு காற்று வீசக்கூடும் என்று எதிர்பார்க்கப்படுகிறது.
இன்று தமிழகம் மற்றும் புதுச்சேரியின் கடலோரப் பகுதிகளில் 30 முதல் 40 கிலோமீட்டர் வேகத்திலிருந்து 50 கிலோமீட்டர் வேகம் வரை வலுவான காற்று வீசக்கூடும் என்று எதிர்பார்க்கப்படுகிறது. இது மேலும் நாளை காலை 40 முதல் 50 கிலோமீட்டர் வேகத்திலிருந்து 60 கிலோமீட்டர் வேகம் வரை வீசக்கூடும் என்று எதிர்பார்க்கப்படுகிறது. மேலும் மாலையில் இது மணிக்கு 70 கிலோமீட்டர் தூரம் வரை வீசக்கூடும்.
மே 1 ஆம் தேதி வரை புதுச்சேரி, தமிழகம் மற்றும் தெற்கு ஆந்திரப் பிரதேசத்தில் கடல் தீவிர சீற்றத்துடன் காணப்படும்.
தென் கிழக்கு வங்காள விரிகுடா மற்றும் இந்தியப் பெருங்கடலின் பூமத்திரேகை அருகே உள்ள பகுதிகள், இலங்கையின் கடலோரப் பகுதிகளில் உள்ள மீனவர்கள் கடலுக்கு செல்லவேண்டாம் என்று அறிவுறுத்தப்பட்டுள்ளது. மேலும் மே 1 ஆம் தேதி வரை தென் மேற்கு மற்றும் வங்காள விரிகுடாவின் மேற்கு மத்தியப் பகுதிகள், இலங்கை, புதுச்சேரி மற்றும் தமிழக மீனவர்களும் கடலுக்கு செல்ல வேண்டாம் என்று கேட்டுக் கொள்ளப்பட்டுள்ளனர். ஏற்கனவே ஆழ்கடலில் உள்ள மீனவர்கள் உடனடியாக கரைக்கு திரும்புமாறும் கேட்டுக் கொள்ளப்பட்டுள்ளனர்.